**ELŐTERJESZTÉS**

**Szombathely Megyei Jogú Város Közgyűlésének 2021. december havi ülésére**

**Javaslat önkormányzati rendeletekkel kapcsolatos döntések meghozatalára**

1. A fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosítása:

A SZOVA Nonprofit Zrt., mint a szombathelyi fizetőparkolási rendszer üzemeltetője a Városstratégiai, Idegenforgalmi és Sport Bizottság 60/2021. (X.26.) VISB számú határozata alapján megvizsgálta a zöld rendszámos gépjárművek ingyenes parkolásának lehetőségét, és az alábbi javaslatot tette.

Szombathelyen a fizetőparkolók működésének és igénybevételének rendjéről szóló 21/2012. (V.10.) önkormányzati rendelet (a továbbiakban: Rendelet) jelenleg is tartalmaz kedvezményeket a környezetkímélő gépjárművek részére az alábbiak szerint:

|  |  |  |
| --- | --- | --- |
| 8. § | (6) | A környezetkímélő gépkocsik tulajdonosai féléves és éves bérletjegy vásárlása esetén a bérletjegyek árából 50 %-os kedvezményre jogosultak. |
|  | (7) | A zöld alapszínű rendszámmal ellátott környezetkímélő gépkocsik számára a töltés idejére a töltőpont részének tekintett parkolóhelyeken díjmentes a parkolás. |

Szombathelyen a belvárosi I. díjzónában lévő fizetőparkolókban magas a kihasználtság és kevés a parkolóhely, így ott kedvezmény bevezetése nem javasolt. Tekintettel arra, hogy az ingyenesség bevezetése akár állandó helyfoglalásra is lehetőséget ad, a korlátozott számú belvárosi parkolóhelyeken a forgási sebesség tovább csökkenne, és ez tovább növelné a zsúfoltságot.

A felmérések azt mutatják, hogy a II. és III. díjövezetben, ahogy haladunk kifelé a belvárosból, a kihasználtság egy-két parkoló kivételével csökken. Ennek figyelembevételével, illetve a zöld rendszámmal ellátott gépjárművek alacsony számára tekintettel az az Üzemeltető javaslata, hogy a zöld rendszámú gépjárművek részére csak a II. és III. díjövezetben kerüljön biztosításra a díjmentes várakozás.

A díjmentesség bevezetésével a környezetkímélő gépjárműveknek biztosított bérletkedvezmény értelmét veszti, a Rendelet 8. § (6) bekezdésben megjelölt kedvezmény megszüntetésre kerül. Az üzemeltető javasolja, hogy a zöld alapszínű rendszámmal ellátott környezetkímélő gépkocsik a II. és III. övezetben díjmentesen várakozhassanak.

Fenti javaslatot a Városstratégiai, Idegenforgalmi és Sport Bizottság megtárgyalta, és a 84/2021. (XI.23.) VISB számú határozatában felkérte a polgármestert, hogy a SZOVA Nonprofit Zrt. javaslatával egyezően rendeletmódosítási javaslatát terjessze a decemberi Közgyűlés elé úgy, hogy a zöld alapszínű rendszámmal ellátott környezetkímélő gépkocsik a II. és III. övezetben díjmentesen várakozhassanak, és a fizetőparkolók működésének és igénybevételének rendjéről szóló 21/2012. (V.10.) önkormányzati rendelet 8. § (6) bekezdésében megjelölt eddigi kedvezmény megszüntetésre kerüljön.

Fentiek alapján a fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosítása szükséges.

Tájékoztatom továbbá a Tisztelt Közgyűlést, hogy a 33/2021. (VI.24.) Kgy. sz. határozat alapján a SZOVA NZrt. megvizsgálta, hogy az egy háztartáson belüli második gépkocsi utáni parkolóbérlet esetén milyen kedvezményt lehetne biztosítani a lakóknak. A társaság tájékoztatása szerint az egy háztartáson belül második kedvezményes lakossági bérlet kiadásának bevezetése a zsúfoltság megnövekedésével járhat, megnövekedne az állandó helyet foglaló gépjárművek száma, tovább csökkenne a forgási sebesség. Jelenleg 3199 db fizetőparkoló van, amelyből 208 db kiemelt parkoló, ahol nem lehet bérlettel várakozni. 2020. évben 1450 db kedvezményes lakossági bérlet került kiadásra, ez a szám a második kedvezményes lakossági bérlet kiadásával 350-550 darabbal is megnőhet. Így, ha az átlagos érvényes havi bérletek számához – kb. 1800 db övezeti és 1400 db lakossági bérlet – hozzáadódik a várhatóan kiadásra kerülő 350-550 db, akkor akár 3500-3700 db bérletes gépjármű lehet. A SZOVA NZrt. előzőekre tekintettel azt a szakmai javaslatot tette, hogy maradjon meg a jelenlegi gyakorlat, miszerint az állandó lakcímmel rendelkező gépjármű tulajdonosok lakásonként 1 db bérlet kiváltására legyenek jogosultak.

2. Az önkormányzat 2022. évi átmeneti gazdálkodásáról szóló önkormányzati rendelet megalkotása:

Szombathely Megyei Jogú Város Önkormányzata 2022. évi költségvetési rendeletének megalkotására várhatóan a 2022. februári Közgyűlésen kerül majd sor.

Az államháztartásról szóló 2011. évi CXCV. törvény 25. §-ában foglaltak szerint ezen esetben a helyi önkormányzat az átmeneti gazdálkodásáról rendeletet alkot, amelyben szabályozza az átmeneti időszak finanszírozási gyakorlatát.

A jogalkotásról szóló 2010. évi CXXX. törvény 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Ezen átmeneti gazdálkodásról szóló rendelettervezet esetében is elkészítettük a hatásvizsgálatot.

A tervezet társadalmi, gazdasági és költségvetési hatásait a rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek. A rendelettervezet megalkotásának szükségességére pedig a fentiekben már utaltunk. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

3. A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításával kapcsolatos döntések:

A Magyarország helyi önkormányzatairól szóló 2011. évi CLXXXIX. törvény 67. § (1) bekezdésének d) pontja alapján a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának meghatározására.

A fentiekre tekintettel jegyző úr javaslata alapján előterjesztem Szombathely Megyei Jogú Város Önkormányzata Szervezeti és Működési Szabályzatában foglalt szervezeti felépítés módosítását az alábbiak szerint:

Munkaszervezési és költséghatékonysági szempontok alapján a módosítás értelmében a Városfejlesztési Iroda önálló szervezeti egységként megszűnik, a városfejlesztési feladatok a Jogi és Képviselői Osztály Vagyongazdálkodási Irodájához kerülnek.

A szervezeti átalakítást indokolja, hogy a stratégiai városi projektek fókuszába a jövőben a Savaria Városfejlesztési NKft kerül. Ezen gazdasági társaság fogja a nagyobb, fontosabb városi projekteket menedzselni. A CLLD pályázatok kezelése, továbbá a kisebb pályázatok, egyes nemzetközi projektek menedzselése a Hivatal munkatársainak feladatát képezi, illetve megmarad a pályázatfigyeléssel kapcsolatos feladat, és az alább részletezett, a döntéshozatali mechanizmusból következő feladatok.

Az NKft. által menedzselt projekteknél a pályázati anyagok több stádiumban is szükségszerűen bekerülnek a hivatali ügyintézés menetébe. A testületi döntésekhez szükséges előterjesztéseket is a Hivatal készíti elő, a támogatási szerződések szintén a hivatali rend betartásával kerülhetnek aláírásra. Az utókövetés, a fenntartási időszak jelentéstételi kötelezettségeinek teljesítése ugyancsak a Hivatal közreműködésével valósul meg. Vannak továbbá olyan intézményi pályázatok, amelyek esetében a beszámolók benyújtása, a pályázat kezelése szintén állandó hivatali feladat marad.

Fentiek szükségessé teszik a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosítását az 1. melléklet tekintetében, mely a Polgármesteri Hivatal szervezeti felépítését tartalmazza. A Városfejlesztési Iroda megszűnik a Városüzemeltetési és Városfejlesztési Osztály keretében, ennek következtében az osztály elnevezése Városüzemeltetési Osztályra változik. A városfejlesztési feladatok a Jogi és Képviselői Osztály Vagyongazdálkodási Irodához kerülnek, az iroda elnevezése Vagyongazdálkodási és Városfejlesztési Irodára változik. A módosítás 2022. január 1. napjától lép hatályba.

A fenti szervezeti módosítás indokolttá teszi a Polgármesteri Hivatal Szervezeti és Működési Szabályzatának módosítását is, az érintett szervezeti egységek feladatainak átcsoportosítása miatt. A módosítás eredményeként a Hivatal engedélyezett létszáma nem változik, azonban egy vezetői státusszal kevesebb lesz, így a változás hivatali szinten megtakarítást eredményez.

4. A Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosítása:

A Szombathelyi Médiaközpont Nonprofit Kft. ügyvezető igazgatója új önkormányzati kitüntetés alapítását kezdeményezte kifejezetten a helyi sajtó, illetve médiumok munkatársai által végzett magas színvonalú tevékenység elismerése céljából.

A kezdeményezést a Kulturális, Oktatási és Civil Bizottság megtárgyalta, és a 89/2021. (XI.23.) KOCB számú határozatával javasolja a Közgyűlésnek a díj alapítását.

A tervezet alapján:

* évente egy, a helyi elektronikus és nyomtatott médiában (beleértve a rádiót és televíziót is) kiemelkedő munkát végzett természetes személy kerülne kitüntetésre, aki március 15-én, a Magyar Sajtó Napján ünnepélyes keretek között kapja meg oklevél formájában a díjat, amely azonban jutalomösszeggel nem jár,
* a tárgyév január 31. napjáig beérkezendő felterjesztésekről a kulturális ügyekkel foglalkozó bizottság javaslata alapján dönt a Közgyűlés,
* a kitüntetés adományozását kezdeményezheti a polgármester, az alpolgármester, a jegyző, az aljegyző, a képviselő, a képviselőcsoport mellett a Közgyűlés kulturális ügyeket ellátó bizottsága, a városban működő kulturális intézmények vezetői, szakmai munkatársai, valamint egyéb kulturális és szakmai szervezetek.

Fentiek alapján indokolt a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosítása.

5. A helyi közművelődési feladatok ellátásáról szóló 5/2020. (III.5.) önkormányzati rendelet módosításával kapcsolatos döntések:

Szombathely Megyei Jogú Város Önkormányzata, valamint a Zanati Kulturális és Sport Egyesület (a továbbiakban: Egyesület) között 2020. október 29. napján Közművelődési megállapodás (a továbbiakban: Megállapodás) jött létre 5 év határozott időtartamra (2021. január 1. napjától 2025. december 31. napjáig) a településrészen tradícióvá vált programok további fenntartása, az ott élők művelődési igényeinek figyelembevételével kialakított közművelődési tevékenység megszervezése, továbbá előzőeknek a közművelődési alapszolgáltatásokba történő bevonása a közösségi részvétel fejlesztése, valamint Szombathely város közművelődési sokszínűsége érdekében.

Fentiek alapján az Egyesület a helyi közművelődési alapszolgáltatásban részt vevő civil szervezetként megnevezésre került a helyi közművelődési feladatok ellátásáról szóló 5/2020. (III.5.) önkormányzati rendelet (a továbbiakban: Rendelet) 1. mellékletében.

Az Egyesület elnöke tájékoztatta Önkormányzatunkat, hogy a településrészen a korábbi egy egyesület helyett két különböző profilú egyesület jött létre, melyek a közhiteles nyilvántartásba is bejegyzésre kerültek. A továbbiakban a Zanati Sport Egyesület végzi a sport, míg a Zanati Kulturális Egyesület a kulturális tevékenységet. Az elnök a Szombathelyi Törvényszék erre vonatkozó végzését is benyújtotta. Az Egyesület közművelődési tevékenysége változatlan marad, az elnevezése módosítása okán azonban a Rendelet és a Megállapodás módosítása egyaránt szükséges.

Tájékoztatom továbbá a Tisztelt Közgyűlést, hogy az Önkormányzat 2018. március 23. napján használatba-adási megállapodást kötött a Zanati Kulturális és Sport Egyesülettel a szombathelyi 14712/1 hrsz.-ú ingatlanra 2028. február 28. napjáig terjedő határozott időre.

Fentiekre tekintettel szükséges a 2018. március 23. napján kötött használatba adási megállapodás módosítása is akként, hogy használóként a Zanati Kulturális és Sport Egyesület helyébe jogutódja, a Zanati Kulturális Egyesület lép. Emellett javaslom a szerződés 10. pontjának kiegészítését azzal, hogy a Használó a Zanati Sport Egyesület részére alkalomszerűen, térítésmentesen átengedheti az ingatlan használatát.

6. A közterület használatának szabályairól szóló 2/2011. (I.31.) önkormányzati rendelet módosítása:

A közterület használatának szabályairól szóló 2/2011. (I.31.) önkormányzati rendelet (a továbbiakban: Rendelet) jelenleg hatályos, a közterület-használati szerződés időtartamára vonatkozó szabályozása alapján a közterület-használati szerződés – a hagyományos húsvéti és karácsonyi vásárt, valamint a városban legalább 5 éves múlttal rendelkező rendezvényt kivéve – legfeljebb 1 évre köthető.

Ugyanakkor a városban több olyan közterület-használó is folyamatosan, az év minden napján használja a közterületet, akik évek óta ugyanazon a helyen ugyanazt a tevékenységet végzik, kiszámíthatóan fizetik a közterület-használati díjakat. Az ő esetükben indokolt a szerződés maximális időtartamának legfeljebb 3 évre történő megnövelése, amennyiben az egész időszakra vonatkozó díjat előre megfizetik.

Az 1 éves maximális szerződéskötési időtartamra vonatkozó rendeleti szabályozás indoka a be nem fizetett közterület-használati díjakból adódó díjhátralékok csökkentése volt. Ezen célt a fenti feltételhez kötött lehetőség bevezetése nem veszélyezteti.

A fenti módosítást tartalmazó rendelettervezet a kihirdetését követő naptól lépne hatályba, rendelkezéseit a folyamatban lévő eljárásokban is alkalmazni kell. A gyakorlatban ez jelentheti beadott kérelem módosításának lehetőségét, illetve már meglévő közterület-használati szerződés legfeljebb 3 éves időtartamra történő módosításának lehetőségét az egyéb feltételek fennállása esetén.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése szerint a jogszabály előkészítője a jogszabály feltételezett hatásaihoz igazodó részletességű előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Előzőekre tekintettel az előterjesztés mellékletét képezik a rendelettervezetek szövegei mellett azok előzetes hatásvizsgálatai és indokolásai.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni, valamint a rendeleteket megalkotni szíveskedjen.

**Szombathely, 2021. december 9.**

 **/: Dr. Nemény András :/**

**I.**

**HATÁROZATI JAVASLAT**

**……/2021. (XII……...) Kgy. számú határozat**

1./ A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását a jelen előterjesztéshez mellékelt tartalommal elfogadja. A módosító okirat hatályba lépése: 2022. január 1. napja.

2./ A Közgyűlés felhatalmazza a polgármestert és a jegyzőt az 1./ pontban foglalt módosító okirat, valamint az elfogadott módosításokkal egységes szerkezetbe foglalt okirat aláírására.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője)

**Határidő:** 2021. december 31.

**II.**

**HATÁROZATI JAVASLAT**

**……/2021. (XII……...) Kgy. számú határozat**

Szombathely Megyei Jogú Város Közgyűlése a Zanati Kulturális és Sport Egyesülettel 2020. október 29. napján megkötésre került Közművelődési megállapodás módosítását jóváhagyja akként, hogy a megállapodásban az egyesület elnevezése Zanati Kulturális Egyesületre módosuljon, és felhatalmazza a polgármestert a megállapodás módosításának aláírására.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károly Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője,

Dr. Pál Ferenc, a Zanati Kulturális Egyesület elnöke)

**Határidő:** azonnal, illetve a megállapodás módosítás aláírására 2022. január 10.

**III.**

**HATÁROZATI JAVASLAT**

**……/2021. (XII……...) Kgy. számú határozat**

Szombathely Megyei Jogú Város Közgyűlése a Zanati Kulturális és Sport Egyesülettel a szombathelyi 14712/1 hrsz.-ú ingatlanra kötött használatba adási megállapodást 2022. január. 1. napjától az alábbiak szerint módosítja:

* A Zanati Kulturális és Sport Egyesület helyébe jogutódként a Zanati Kulturális Egyesület lép.
* A használatba-adási megállapodás 10. pontja kiegészül azzal, hogy a Használó a Zanati Sport Egyesület részére alkalomszerűen, térítésmentesen átengedheti az ingatlan használatát.

A Közgyűlés felhatalmazza a polgármestert, hogy a használatba-adási megállapodásnak a határozatban foglaltak szerinti módosítását aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő**: 2021. december 31.